## El Consell aprova la tramitació d’urgència del projecte de decret que regula la tipologia i el funcionament dels Servicis Socials de la Comunitat Valenciana

*** La norma s’ha consensuat amb agents empresarials, sindicats i entitats del tercer sector, que han aportat més de 1.700 al·legacions
* La nova regulació millora i adequa la normativa a les necessitats de les entitats i els usuaris**

El Ple del Consell ha aprovat la declaració d’urgència per a la tramitació del projecte de decret del Consell que regula la tipologia i el funcionament dels centres, servicis i programes dels Servicis Socials de la Comunitat Valenciana, així com la seua ordenació dins de l’estructura funcional, territorial i competencial del Sistema Públic Valencià de Servicis Socials.

Este decret és un pas fonamental en el desenrotllament del marc normatiu establit per la Llei de la Generalitat, de servicis socials inclusius de la Comunitat Valenciana, que té com a objectiu establir un sistema de servicis socials basat en criteris de qualitat, eficiència i accessibilitat, i garantir que els servicis socials siguen prestats de manera òptima en tot el territori de la Comunitat Valenciana.

Entre les normes que desenrotllen esta llei es troba el decret que regula la tipologia i el funcionament dels Servicis Socials de la Comunitat Valenciana, que ha rebut més de 1.700 aportacions de diversos actors del sector, inclosos agents empresarials, sindicats, entitats del tercer sector, col·legis professionals, experts i supervisors dels Servicis Socials. Estes contribucions han permés millorar i adequar la normativa a les necessitats de les entitats i dels usuaris.

En este sentit, el nou decret establix un sistema coherent, organitzat i planificat dels Servicis Socials a la Comunitat Valenciana, garantint que els centres, servicis i programes s’adapten millor al que demana la societat. A més, preveu l’aprovació d’ordes complementàries que regularan de manera detallada aspectes clau com les condicions materials dels centres i les característiques dels espais; les instal·lacions, l’equipament i el mobiliari; les plantilles i ràtios de personal; així com les titulacions professionals, l’estructura organitzativa, i els sistemes de participació de centres i els programes.

La tramitació urgent d’este projecte normatiu respon a la necessitat de donar resposta ràpida al que demana el sector, atés el temps transcorregut des de la presentació de les nombroses propostes de millora i després de l’emissió de la consulta pública prèvia d’este nou decret, en novembre de 2024. Una demora deguda a la resposta als danys causats per la DANA, en la qual ha hagut de treballar la Generalitat des de finals del mes d’octubre.

Fecha: 11/03/2025